Upplýsingar um færð og ástand vega verða gerðar aðgengilegar alþjóðlegum leiðsöguþjónustum með nýju kerfi sem Vegagerðin tók í gagnið í dag. Forstjórinn stofnunarinnar segir mikilvægt að vegfarendur fái upplýsingar hratt og örugglega.
Upplýsingum um vegakerfið á Íslandi hefur nú verið komið á samræmdan staðal Evrópusambandsins. Bergþóra Þorkelsdóttir, forstjóri Vegagerðarinnar, segir kerfið einfalda upplýsingagjöf því leiðsögufyrirtæki geti nú nálgast upplýsingar á sama hátt á milli landa.
Þær eru þá tilbúnar fyrir leiðsögufyrirtækin eins og Google og Here og hvað þau nú öll heita að taka þau upp. Þessi fyrirtæki vinna eingöngu út frá þessum staðli þannig að upplýsingarnar okkar hafa ekki verið á tæku formi fyrir þessi fyrirtæki.
Vegfarendur eiga þá að geta nálgast veigamiklar upplýsingar í rauntíma í leiðsögukerfum sínum. Stjórnvöld settu fjármagn í uppsetningu kerfisins í kjölfar óveðursins í desember 2019.
Við þekkjum þessa hegðun. Fólk kíkir á vefinn okkar áður en það fer af stað en það fær ekki miklar upplýsingar á meðan á ferðalaginu stendur. Það getur verið mjög verðmætt fyrir vegfarendur að fá upplýsingar um aðstæður hratt annað hvort í símann sinn eða í leiðsögutæki bifreiða og þetta er öryggismál. Klárlega.
Vegfarendur eiga að geta nálgast upplýsingar um færð og ástand vega í rauntíma með nýju kerfi sem Vegagerðin tók í gagnið í dag. Stjórnvöld settu fjármagn í verkefnið í kjölfar óveðursins í desember árið 2019